Grondonteiening: ‘Wittes kan nie alleen vir eiendomsreg veg’Dr. Theo de Jager, voorsitter van die Wêreldboere-organisasie, was een van die sprekers by ŉ beraad van die ad hoc-groep vir die beskerming van eiendomsreg wat by die TLU SA se kantoor in Silverton, Pretoria plaasgevind het. Foto: Esté Meyer Jansen/Maroela Media. “Die stryd vir die beskerming van eiendomsregte kan nie deur Afrikaners, Afrikaanses of wit mense alleen geveg word nie. Swart mense moet saam met ons baklei. Ons moet daardie vennote gaan soek, want daar is baie van hulle.” Dit is die mening van dr. Theo de Jager, voorsitter van die Wêreldboere-organisasie. Hy was een van die sprekers by ŉ beraad van die ad hoc-groep vir die beskerming van eiendomsreg wat by die TLU SA se kantoor in Silverton, Pretoria plaasgevind het. Die Afrikanerbond en TLU SA maak saam met ander organisasie en politieke partye deel uit van dié groep wat glo die wysiging van die Grondwet hou negatiewe implikasie vir die ekonomie, voedselsekerheid, sakevertroue en eiendomsreg oor die algemeen in. De Jager het gesê die beraad is voorafgegaan deur ŉ gesprek in Midrand oor die vorming van wat hy ŉ “breë front” noem vir die beskerming en ook uitbouing van eiendomsreg. “Daar is sowat twee miljoen swart boere en in die stede en dorpe is daar huiseienaarsverenigings waar mense huil omdat hulle nog nie hul titelaktes gekry het nie.” Hy het ook gepleit dat die verligting van armoede deel van die oplossing ten opsigte van die grondkwessie moet wees. “Agter die mense wat betoog en dinge afbrand, lê ŉ diepliggende armoede. Meer mense moet iets hê om te verloor. Die meeste mense wat nou die hardste ten gunste van die wysiging aan artikel 25 skree, het reeds niks om te verloor nie.” De Jager het gesê vir die vergadering in Midrand in Augustus het 24 van die 30 uitgenooide organisasies vir die samesprekings opgedaag. “Ons is nou besig om te kyk hoeveel swart organisasies ons vir hierdie saak kan betrek en daar is ŉ goeie kans dat ons minstens 60 organisasies gemobiliseer kan kry.” Die sprekers by die ad hoc-groep vir eiendomsreg was (v.l.n.r.) prof. André Duvenhage, Dave Steward, oudregter William de Villiers, dr. Anthea Jeffery, Werner Weber en dr. Theo de Jager. Hy het bygevoeg dat die idee nie is om ŉ nuwe organisasie vir die saak te stig nie, maar eerder ŉ baie breë, losse front waar almal minstens ooreenstem dat hulle gekant is teen die wysiging van die Grondwet en ten gunste van die verbreding van eiendomsreg is. “Suid-Afrikaners verstaan nie dat hulle elkeen eintlik ŉ plaas het om te verloor nie en die banke gaan die grootste verloorder van almal in hierdie hele proses wees. “Boere en huiseienaars gebruik hul eiendomme as kollateraal en dit beteken almal kan verloor as dié addisionele sekerheid eers verlore is. Die gebrek aan kollateraal in Afrika is die enkele grootste rede hoekom hierdie vasteland nog nie die potensiaal as die wêreld se broodmandjie bereik het nie. “Daar is net vier lande suid van die Sahara waar daar private grondbesit is: Suid-Afrika en Namibië en klein stukkies van Botswana en Zambië,” het De Jager gesê. Hy het ook bygevoeg dat grond dikwels gebruik word as ŉ soort troefkaart wanneer ŉ politieke party dink hulle gaan ŉ pak slae in ŉ komende verkiesing kry.